Αχμέτ Ουγιαχία

Ο Αχμέτ Ουγιαχία (1952-, αραβικά: أحمد أويحيى‎) είναι Αλγερινός πολιτικός, πρωθυπουργός του αραβικού κράτους από τις 15 Αυγούστου 2017 ως τις 12 Μαρτίου 2019. Υπηρέτησε στο αξίωμα του πρωθυπουργού και άλλες τρεις θητείες, τις περιόδους 1995-98, 2003-06 και 2008-12.

 Γεννήθηκε στο χωριό Μπουαντνάν στη Βιλάγια (επαρχία) του Τιζί Ουζού, στις 2 Ιουλίου του 1952, στην περιοχή της Καβυλίας. Ολοκλήρωσε την πρωτοβάθμια εκπαίδευση στο Αλγέρι το 1965 και το 1972 απέκτησε δίπλωμα. Την ίδια χρονιά εισήλθε με την υψηλότερη βαθμολογία στην Εθνική Σχολή Διοίκησης στο Αλγέρι ("École Nationale d'Administration"). Αποφοίτησε το 1976 και το διάστημα 1977-78 υπηρέτησε τη στρατιωτική του θητεία. Το 1978 διαπιστεύτηκε στο Υπουργείο Εξωτερικών, στο τμήμα Αφρικανικών Υποθέσεων. Το 1981 στάλθηκε ως σύμβουλος στον πρεσβευτή της Αλγερίας στην Ακτή Ελεφαντοστού, όπου υπηρέτησε ως το 1984. Στη συνέχεια διαπιστεύτηκε στη Μόνιμη Αντιπροσωπεία της Αλγερίας στον ΟΗΕ, στη Νέα Υόρκη. Την περίοδο από το 1988 ως το 1989 ήταν συναντιπρόσωπος στο Συμβούλιο Ασφαλείας του ΟΗΕ. Το 1990 – 1991 έγινε σύμβουλος του Αλγερινού Υπουργού Εξωτερικών και το 1991 Γενικός Διευθυντής του Αφρικανικού Τμήματος Εξωτερικών Υποθέσεων της Αλγερίας. Το 1992 έγινε πρεσβευτής της Αλγερίας στο Μάλι. Στη χώρα αυτή μάλιστα πέτυχε τη σύναψη ειρηνευτικής συμφωνίας -ονομάστηκε Εθνικό Σύμφωνο ("Pacte National") -ανάμεσα στην κυβέρνηση και στο κίνημα των ανταρτών Τουαρέγκ. Τον Αύγουστο του 1993 ανακλήθηκε στο Αλγέρι, όπου υπηρέτησε ως υφυπουργός για Αφρικανικά και Αραβικά Θέματα στην κυβέρνηση του Ρεντά Μαλέκ. Τον Απρίλιο του 1994 διορίστηκε διευθυντής του πολιτικού γραφείου του προέδρου Λιαμίν Ζερουάλ. Το Δεκέμβριο του 1995 ορίστηκε πρωθυπουργός από τον πρόεδρο Ζερουάλ και παρέμεινε στο αξίωμα αυτό ως τον Δεκέμβριο του 1999, οπότε και παραιτήθηκε κατόπιν εκλογής του Αμπντελαζίζ Μπουτεφλίκα στην προεδρία. Το 2000 εξελέγη πρόεδρος του κόμματός του, Εθνικός Δημοκρατικός Συναγερμός (RND). Διορίστηκε Υπουργός Προεδρίας και Υπουργός Δικαιοσύνης το 2000 κατά την πρώτη κυβέρνηση του Μπουτεφλίκα. Στη διάρκεια αυτής της περιόδου πέτυχε να συνάψει ειρηνευτική συμφωνία ανάμεσα στην Αιθιοπία και στην Ερυθραία. Εργάστηκε από κοινού με τον Αμερικανό διαμεσολαβητή Άντονι Λέικ και η συμφωνία υπογράφηκε τελικά στο Αλγέρι το Δεκέμβριο του 2000. Τον Ιούνιο του 2002, έπειτα από την ήττα του κόμματος RND στις βουλευτικές εκλογές εκείνης της χρονιάς, ο Ουγιαχία παραιτήθηκε και διορίστηκε υπουργός Προεδρίας και ειδικός αντιπρόσωπος (τιμητικό και μη κυβερνητικό αξίωμα) του προέδρου, στην επόμενη κυβέρνηση. Το Μάιο του 2003 διορίστηκε πρωθυπουργός για δεύτερη φορά, έπειτα από την πολιτική κρίση που ξέσπασε ανάμεσα στον Πρόεδρο Μπουτεφλίκα και στον πρωθυπουργό Αλί Μπενφλίς. Υπηρέτησε στην πρωθυπουργία επί τρία έτη, μέχρι την παραίτησή του, στις 24 Μαΐου 2006 στον απόηχο πολιτικών διαφωνιών ανάμεσα στο πολιτικό κόμμα του ως τότε πρωθυπουργού και αυτού του Μπουτεφλίκα, του FLN. Στις 23 Ιουνίου 2008 διορίστηκε από τον Μπουτεφλίκα ξανά πρωθυπουργός. Ο ίδιος υποσχέθηκε να συνεχίσει την εφαρμογή της πολιτικής του Προέδρου της Δημοκρατίας. Το 2012 αντικαταστάθηκε από τον Αμπντελμαλέκ Σελάλ. Ο Ουγιαχία επέστρεψε στην πρωθυπουργία στις 15 Αυγούστου 2017. Ορκίστηκε και ανέλαβε καθήκοντα στις 16 Αυγούστου.Τον Οκτώβριο του 2018 ανακοίνωσε ότι η Αλγερία θα καταργήσει την μπούρκα στους εργασιακούς χώρους. Ο Ουγιαχία παραιτήθηκε από πρωθυπουργός τον Μάρτιο του 2019, έπειτα από την ανακοίνωση του προέδρου Μπουτεφλίκα ότι δεν θα διεκδικήσει νέα προεδρική θητεία στον απόηχο μαζικών διαδηλώσεων σε ολόκληρη τη χώρα. Ahmed Ouyahia, ή Ahmed Ouyahya (prime minister of Algeria)